Academydd o Gymraes yw **Elan Closs Stephens** DBE (ganed ar 16 Mehefin 1948) ac yn aelod dros Gymru ar fwrdd ymddiriedolwyr y BBC. Mae hi'n arbenigo mewn polisi diwylliannol a darlledu. Mae hi hefyd yn gwasanaethu fel cyfarwyddwr anweithredol Bwrdd Llywodraeth Cymru, a arweinir gan yr Ysgrifennydd Parhaol.

Bywgraffiad
-----------

Ganwyd yn Talysarn yn Nyffryn Nantlle, Gwynedd, ac fe'i addysgwyd yn Ysgol Dyffryn Nantlle a Choleg Somerville, Rhydychen.

Mae Stephens yn Athro Emeritws Cyfathrebu a Diwydiannau Creadigol yn Adran Astudiaethau Theatr, Ffilm a Theledu Mhrifysgol Aberystwyth. Mae hefyd yn gweithredu fel Cyfarwyddwr Menter a Throsglwyddo Gwybodaeth er mwyn galluogi prosiectau ymchwil â phartneriaid mewn diwydiant.

Yn 1998, penodwyd Stephens yn gadeirydd Awdurdod S4C gan yr Adran dros Ddiwylliant, y Cyfryngau a Chwaraeon (DCMS) yn Llundain, a fe'i penodwyd am ail dymor hyd at 2006. Roedd yn Llywodraethwr y Sefydliad Ffilm Prydeinig tan 2007, a Chadeirydd ei bwyllgor Archwilio a Llywodraethu yn ystod gwaith adnewyddu y Theatr Ffilm Cenedlaethol, Southbank Centre. Bu'n gadeirydd ar Bwyllgor Ymgynghorol Cymru y Cyngor Prydeinig tan 2011, a roedd yn aelod o fwrdd Asiantaeth Ffilm Cymru, ac ymddiriedolwr/aelod o fwrdd Celfyddydau & Busnes.

Wedi cadeirio Chwarae Teg, y corff sy'n hyrwyddo datblygiad economaidd menywod yng Nghymru, yn 2009 fe'i penodwyd gan y Gweinidog dros Gyfiawnder Cymdeithasol a Llywodraeth Leol yn Llywodraeth Cynulliad Cymru fel cadeirydd y Bwrdd Adfer ar gyfer Cyngor Sir Ynys Môn. Yn 2006, bu'n gadeirydd ar **Adroddiad Stephens** yn adrodd ar ariannu a strwythur y celfyddydau yng Nghymru ar ran Llywodraeth Cynulliad Cymru. Roedd yn aelod o Bwrdd Cyflawni a Pherfformio Strategol Lywodraeth Cynulliad Cymru. Ym mis Hydref 2010 cafodd ei phenodi yn aelod Cymru o Ymddiriedolaeth y BBC. Ym mis Gorffennaf 2017 fe'i penodwyd yn Gyfarwyddwr Anweithredol y BBC dros Gymru. Roedd hyn yn dilyn atal yr ymgeisydd gwreiddiol, Carol Bell, gan Lywodraeth Cymru.

Rhwng 13 Mawrth 2017 to 12 Mawrth 2021 roedd yn un o Gomisiynwyr y Comisiwn Etholiadol.

Ym Mehefin 2023 fe'i penodwyd yn Gadeirydd dros dro y BBC, yn dilyn ymddiswyddiad Richard Sharp. Bydd yn y swydd o 27 Mehefin am 12 mis neu hyd i Gadeirydd newydd gael ei benodi.

Anrhydeddau
-----------

Derbyniodd Stephens CBE yn Anrhydeddau Pen-blwydd y Frenhines 2001 am ei gwasanaethau i ddarlledu a'r Gymraeg, a fe'i penodwyd yn Uchel Siryf Dyfed ar gyfer 2012/13. Yn anrhydeddau pen-blwydd y Frenhines 2019, fe'i dyrchafwyd i'r DBE am ei chyfraniad i Lywodraeth Cymru a’r byd darlledu, gan ei wneud yn Fonesig.

Bywyd personol
--------------

Priododd Dr Roy Stephens yn 1972 (bu farw yn 1989). Mae gan Stephens ddau o blant sy'n oedolion.

Cyfeiriadau
-----------

1. ↑  "Elan Closs Stephens, Non-Executive Director". Llywodraeth Cymru. Cyrchwyd 8 Rhagfyr 2016.[*dolen marw*]
2. ↑  "Elan Closs Stephens". Prifysgol Aberystwyth. Cyrchwyd 20 Medi 2011.
3. ↑  "Elan Closs Stephens". BBC Trust. Unknown parameter `|acces-date=` ignored (help)
4. ↑  "Elan Closs Stephens". Welsh Assembly Government. Archifwyd o'r gwreiddiol ar 2012-04-04. Cyrchwyd 20 Medi 2011.
5. ↑   Penodi aelod dros Gymru ar fwrdd ymddiriedolwyr y BBC. BBC Cymru Fyw (20 Gorffennaf 2017).
6. ↑   Atal Dr Carol Bell rhag cael ei phenodi i fwrdd y BBC. BBC Cymru Fyw (14 Mawrth 2017).
7. ↑   Yr Athro Elan Closs Stephens. Comisiwn Etholiadol. Adalwyd ar 18 Mehefin 2019.
8. ↑  "Penodi'r Athro Elan Closs Stephens yn Gadeirydd dros dro'r BBC". *Golwg360*. 2023-06-02. Cyrchwyd 2023-06-02.
9. ↑  *Athro’n diolch am y dymuniadau da ar gael ei gwneud yn Fonesig*  , Golwg360, 14 Mehefin 2019.  Cyrchwyd ar 18 Mehefin 2019.

Dolenni allanol
---------------

* Bywgraffiad ar wefan Prifysgol Aberystwyth
* Bywgraffiad ar wefan Llywodraeth Cynulliad Cymru Archifwyd 2012-04-04 yn y Peiriant Wayback.